郊居對雨寄趙涓給事包佶郎中
作者：盧綸
朝代：唐

paragraphs: 暑雨青山裏，隨風到野居。
亂漚浮曲砌，懸溜響前除。
塵鏡愁多掩，蓬頭嬾更梳。
夜窗淒枕席，陰壁潤圖書。
蕭颯宜新竹，龍鐘拾野蔬。
石泉空自咽，藥圃不堪鋤。
濁水淙深轍，荒蘭擁敗渠。
繁枝留宿鳥，碎浪出寒魚。
桑屐時登望，荷衣自卷舒。
應憐在泥滓，無路託高車。